**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/1085-3/2021.

**17/2021.**

**HATÁROZAT**

 - **veszélyhelyzetben átruházott hatáskörben meghozott döntésről** -

**A Vasvári Hírmondó 2020. évi tevékenységéről szóló beszámoló elfogadásáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. Döntök arról, hogy Tiszavasvári Város Önkormányzata időszaki lapjának felelős szerkesztője által benyújtott – a Vasvári Hírmondó 2020. évi tevékenységéről szóló - beszámolót a határozat melléklete szerinti tartalommal elfogadom.
2. Jelen döntésről tájékoztatom a felelős szerkesztőt.

**INDOKOLÁS**

A Vasvári Hírmondó felelős szerkesztője, Fülöp Attila Árpád elkészítette városunk közéleti havilapjával kapcsolatos beszámolót az elmúlt évre vonatkozóan. Beszámolója a határozat-tervezet mellékletét képezi. Az önkormányzat és a felelős szerkesztő közötti együttműködés továbbra is kiváló. A városlakók részére átfogó képet ad az újság a város életéről.
A járvány-időszak nehézségei ellenére a tudósítók és partnerek munkájának köszönhetően folyamatos volt a bőséges anyagmennyiség, így esetenként még ki is kellett hagyni az adott számból cikkeket helyhiány miatt, ami a beküldött fényképeket is érintette. Természetesen ezek a cikkek a beküldővel egyeztetve a következő lapszámban elsőbbséget élveztek.
A felelős szerkesztő és a tördelő (Fercsák Nándor) minden esetben, időben továbbítja a nyomdának a nyomdakész anyagot, csupán év vége felé jelentkeztek sajnos ismét a kései kézbesítések, melyek problémája az év nagyrészében már megoldódni látszott a postahivatal vezetőjével történt egyeztetéseket követően.

**Az újság elmúlt évi költségvetésével kapcsolatban az alábbi tájékoztatást adom**:

Tiszavasvári Város Önkormányzata Képviselő-testülete minden évben költségvetési rendeletében dönt a közéleti havilapja működtetésének előirányzatairól.

2020. évben a kiadói tevékenységgel kapcsolatos **kiadások** teljesítése összesen
**bruttó** **6.228.282** **Ft**-ban realizálódtak. Ez tartalmazza a postai szolgáltatás, tördelő, szerkesztő és nyomdai költségeket.

2020. évben összesen **bruttó** **697.977** **Ft** bevétel realizálódott. Ez teljes összegben a hirdetési díjakból származik. Ebben az összegben a 2019. évi IV. negyedéves hirdetések ellenértéke szerepel, azonban nem tartalmazza a 2020. évi II. félévet. Be nem fizetett kiszámlázott hirdetési díjakból 2020. december 31. dátummal hátralékot nem tartunk nyilván.

Magyarország Kormánya a veszélyhelyzet kihirdetéséről szóló **478/2020. (XI.3.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. január 28.

 **Szőke Zoltán**

 **polgármester**

*17/2021. (I.28.) PM. határozat melléklete:*

